laion/Wikipedia-Exotic huggingface dataset:
პირთეთრა

პირთეთრა (ლათ. Cerastium) — ყვავილოვან მცენარეთა გვარი მიხაკისებრთა ოჯახისა. უმთავრესად ერთ ან მრავალწლოვანი ბალახოვანი მცენარეებია. აქვთ ვიწრო ფოთლები და თეთრი ყვავილები. პირთეთრას 100-მდე სახეობა გავრცელებულია მთელ მსოფლიოში (ავსტრალიის გარდა). საქართველოში ცნობილია 25 სახეობა. სახეობათა მეტი წილი იზრდება უმთავრესად ალპურ და სუბნივალურ სარტყელში. ზოგჯერ ზღვის დონიდან 4000 მ-მდეც აღწევს. საქართველოს ენდემი ლათ. Cerastium argentum ფართოდ არის გავრცელებული თბილისის მიდამოებში; მთელი მცენარე დაფარულია თეთრქეჩისები ბეწვით. დეკორატიულია. ღვიანიანიძე ზ., ქართული საბჭოთა ენციკლოპედია, ტ. 8, თბ., 1984. — გვ. 79.
იგუანოდონი

იგუანოდონი (ლათ. Iguanodon) — ფრინველმენჯა დინოზავრების გვარი იგუანოდონისებრთა (Iguanodontidae) ოჯახისა. მათი სხეულის სიგრძე 10 აღწევდა. დადიოდნენ ორ ფეხზე, ჰქონდათ შედარებით მოკლე კისერი, გრძელი და გვერდებიდან შებრტყელებული მძლავრი კუდი, საკმაოდ წაგრძელებული თავის ქალა, უკანა კიდურებზე ბევრად მოკლე ხუთთითიანი წინა კიდურები. ცერი ბოლოვდებოდა მსხვილი და წაწვეტებული ფალანგით, რომელიც ალბათ თავდაცვის საკმაოდ ეფექტიანი აირაღი იყო. უკანა კიდურის პირველი თითი ძლიერ რედუცირებული იყო, მეხუთე კი - საერთოდ აღარჰქონდათ. იკვებებოდნენ მცენარეებით. იგუანოდონი გავრცელებული ყოფილა იურული პერიოდის მიწურულსა და ცარცულის დასაწყისში. მისი ნაფეხურები გვხვდება ადრინდელ ცარცული პერიოდის ე.წ. ველდურ ნალექებში. ქართული საბჭოთა ენციკლოპედია, ტ. 5, თბ., 1980. — გვ. 75.
ნაცაგიინ ბაგაბანდი

ნაცაგიინ ბაგაბანდი (მონღ. Нацагийн Багабанди; დ. 22 აპრილი, 1950, ძაბხანის აიმაკი, მონღოლეთი) — მონღოლი პოლიტიკოსი, ქვეყნის პრეზიდენტი 1997–2005 წლებში. დაიბადა გლეხის ოჯახში, სწავლობდა ლენინგრადის ტექნიკურ სასწავლებელში, შემდეგ სწავლა გააგრძელა ოდესის კვების მრეწველობის ტექნოლოგიების ინსტიტუტში. 1979 წელს გაწევრიანდა სახალხო-რევოლუციურ პარტიაში. 1997 და 2001 წელს აირჩიეს ქვეყნის პრეზიდენტად. საგარეო პოლიტიკაში უპირატესი პარტნიორები იყვნენ რუსეთი და ჩინეთი. დაქორწინებულია. ჰყავს ორი შვილი.
ნამბარინ ენხბაიარი

ნამბარინ ენხბაიარი (დ. 1 ივნისი 1958 ულან-ბატორი, მონღოლეთი) - მონღოლი პოლიტიკური მოღვაწე, მონღოლეთის პრეზიდენტი 2005-2009 წწ. დაამთავრა მოსკოვის ლიტერატურის ინსტიტუტი და დიდი ბრიტანეთის ლიდსის უნივერსიტეტი. 1980-1990 წწ მუშაობდა მონღოლეთის მწერალთა კავშირში მთარგმნელად და შემდეგ ვიცე-პრეზიდენტად. ენხბაიარი გახდა დიდი ხურალის პირველი არჩეული წევრი და 1992-1996 წწ. ეკავა კულტურის მინისტრის თანამდებობა. 1997 წლიდან ოპოზიციის ლიდერია. 2000 წლის არჩევნებში იმარჯვებს და ხდება ქვეყნის პრემიერ-მინისტრი. 2004 წელს კი პარლამენტის სპიკერია. 2005 წელს მეორე ტურში გაიმარჯვა და გახდა პრეზიდენტი. 2009 წელს კი დამარცხდა საპრეზიდენტო არჩევნებში ცაჰიაგინ ელბეგდორჟთან. 2012 წლის 13 აპრილს დაპატიმრეს კორუფციის ბრალდებით. 2012 წლის 1 აგვისტოს იგი კორუფციაში დამნაშავედ ცნეს და 4 წლიანი პატიმრობა შეუფარდეს. მონღოლეთის პრეზიდენტის ოფიციალური საიტი დაარქივებული 2008-10-14 საიტზე Wayback Machine. ↑ В Улан-Баторе арестован бывший президент Монголии ↑ Бывший президент Монголии «заработал» четыре года за коррупцию. დაარქივებულია ორიგინალიდან — 2014-08-11. ციტირების თარიღი: 2014-07-30.
სკეიტბორდი

სკეიტ ბორდი (ინგლ. skateboard - სასრიალო ფიცარი) – ოთხბორბლიანი ფიცარი. შეიქმნა 1950–იან წლებში კალიფორნიაში. 1960იან წლებში დაიწყო მისი მასობრივი გაყიდვა აშშს ტერიტორიაზე. გარდა გასართობისა, სკეიტბორდს ასევე ექსტრემალური დატვირთვა გააჩნია. იგი ითვლება ქუჩურ სპორტად და მიმდევართა დიდი რაოდენობით გამოირჩევა. დაფა (ინგლ. Deck) — აქვს ოთხი ნახვრეტი ერთ მხარეს და მეორე მხარესაც ოთხი. ნახვრეტებში მოთავსებულია ჭანჭიკები რომლითაც დაფაზე მიმაგრებულია გორგოლაჭები. დაფა დამზადებულია ხისგან, ხშირად ნეკერჩხალისაგან და ლამინირებულია. ხშირად სკეიდბორდის დაფას ამზადებენ ისეთი მასალისაგან, რომელიც ადვილად არ ტყდება და ზიანდება, მაგალითად მინაბოჭკოსაგან, ან გამძლე პლასტმასისაგან. მჭიდი ქაღალდის ზოლი (ინგლ. Griptape) — თვითწებვადი ლენტი რომელიც აკრია დაფაზე. მისი ზედაპირი ხორკლიანია და აქვს კარგი მოჭიდება, რის გამოც მასზე ფეხი არ ცურავს და შესაძლლებელია უსაფრთხოდ სრიალი და ტრუკების კეთება. გორგოლაჭები (ინგლ. Truck) — გორგოლაჭები არის ის რითიც სკეიტბორდი დაგორავს. გორგოლაჭების სკეიტბორდის ერთ-ერთი მთავარი ატრიბუტია. მის გარეშეჩვენ ვერ დავიძრებით ადგილიდან. გორგოლაჭები დამზადებულია ხშირ შემთხვევაში რკინით. მას უშვებს უამრავი ცნობილი კომპანია Independent, Thunder, Krux, Tensor, Venture, Speed Demons დაარქივებული 2018-03-02 საიტზე Wayback Machine. და სხვა. საკისარი (ინგლ. Bearings) — სწორედ მასზეა დამოკიდებული სკეიტბორდის სიჩქარე. რაც უფრო კარგი ხარისხის აყენია, მით უფრო სწრაფია. იგი დამზადებულია მეტალისაგან. მასში მოთავსებულია პატარა ბურთულები რომელიც მოძრაობს. საკისარი მოთავსებულია ბორბლის შუაში, ცენტრში.
ირმის ქვა

ირმის ქვა — ძველი მონოლითური ტიპის ქვები ირმის გამოსახულებით. გავრცელებულია თანამედროვე მონღოლეთის ტერიტორიაზე. ითვლება, რომ ირმის ქვები შეიქმნენ ბრინჯაოს ხანაში. ნახატები ქვაზე ამოკვეთილია ან დახატულია. ქვები თარიღდება გვიანი ბრინჯაოს ხანით. გვხვდება მონღოლეთში, ჩინეთში, ტივში, ალტაიში და სხვა ადგილებში. ზოგან ეს ქვები დაკავშირებულია საფლავებთან. შესაძლოა ისინი რაიმე კულტს, მსხვერპლშეწირვას უკავშირდებოდნენ. ა.პ.ოკლადნიკოვი სამ ძირითად ჯგუფს გამოყოფს ირმის ქვებში: მრგვალს (ცილინდრულს), მართკუთხას და უფრო ფართო, ზოგჯერ დამრეცად გადაჭრილ ქვებს. ნ. დიკოვი გამოსახულებებში, მათი სტილისტიკური თავისებურებების მიხედვით, გამოყოფს ორ ტიპს: რეალისტური გამოსახულებებს და ირმის სურათებს იხვისათვის დამახასიათებელი ნისკარტებით. გარდა ირმებისა, გვხვდება ასევე ცხენების, სხვადასხვაგვარი შეიარაღების, ორნამენტების და სხვადასხვა გეომეტრიული ფიგურების გამოსახულებები. ირმები გამოსახულია ადრეული რკინის ხანისათვის დამახასიათებელი მეთოდით. მათ აქვთ დიდი, დატოტვილი, უკან გადაწეული რქები. მონღოლეთში, უშკიინ-უვერში, აღმოჩენილია ირმის ქვა რომელზეც გამოსახულია ადამიანის სახე. ნ. დიკოვი, Бронзовый век Забайкалья, ულან-უდე, 1958; ვ. ვოლკოვი, Оленные камни Монголии, ულან-ბატორი, 1981; ვიკისაწყობში არის გვერდი თემაზე: ირმის ქვა
ბარუპე

ბარუპე (ლიეტ. Barupė) — მდინარე ცენტრალურ ლიეტუვაში, მდინარე ნევეჟისის მარცხენა შენაკადი. სათავეს იღებს იონავას რაიონში, ქალაქ იონავადან დასავლეთით 10 კილომეტრში. მიედინება ჩრდილოეთის მიმართულებით და ერთვის მდინარე ნევეჟისს კედაინიაის რაიონის სოფელ ლაბუნავასთან. ქვემო დინებაში ხეობა ღრმაა, სიგანე 5-12 მეტრი, სიღრმე კი - 0,1-0,4 მეტრი. მდინარეზე აშენებულია წყალსაცავი. მთავარი შენაკადებია:კულვე, ბაბალასი, პაპარჩია, სავიდა, მეკლა, ურკა.
აფხაზეთი (მრავალმნიშვნელოვანი)

საკუთარი სახელი აფხაზეთი შეიძლება აღნიშნავდეს: აფხაზეთი — ისტორიულ-გეოგრაფიული მხარე საქართველოში; აფხაზთა სამეფო — ადრეფეოდალური ქართული სახელმწიფო; აფხაზეთის სამთავრო — ფეოდალური სამთავრო XVII—XIX საუკუნეების დასავლეთ საქართველოში; აფხაზეთის საბჭოთა სოციალისტური რესპუბლიკა — საქართველოს სსრ-ს მეკავშირე რესპუბლიკა 1921-1931 წლებში; აფხაზეთის ავტონომიური საბჭოთა სოციალისტური რესპუბლიკა — საქართველოს სსრ ავტონომიური ერთეული 1931-1991 წლებში; აფხაზეთის ავტონომიური რესპუბლიკა — საქართველოს დე იურე ავტონომიური რესპუბლიკა; აფხაზეთის რესპუბლიკა — თვითგამოცხადებული დე ფაქტო რესპუბლიკა.
იყალთოს აკადემია

იყალთოს აკადემია — უმაღლესი სასწავლებელი XI-XII საუკუნეებში საქართველოში. ამას ადასტურებს მონასტრის ეზოში შემორჩენილი შენობის ნანგრევები, რომელიც საერო დანიშნულების ნაგებობას უფრო ჰგავს, ვიდრე სამონასტროსი. ნანგრევებში ჩანს კათედრის ფუძე, დამახასიათებელი თახჩა-ფანჯრები. შენობა მონუმენტური უნდა ყოფილიყო, გელათის აკადემიის შენობის მსგავსი, იმ განსხვავებით, რომ იყალთოს აკადემიის შენობა ორსართულიანია. იყალთოს აკადემიის პირველი რექტორი იყო არსენ იყალთოელი, რომელიც აქ გელათიდან გადმოსულა. ქართული აკადემიებში, კერძოდ, იყალთოს აკადემიაშიც სწავლება ძირითადად ტრივიუმ-კვადრივიუმის ციკლის საგნებს ითვალისწინებდა. ისწავლებოდა აგრეთვე მჭედლობა, კერამიკა („მეკეცეობა“) და მევენახეობა-მეღვინეობა. ქართული საბჭოთა ენციკლოპედია, ტ. 5, თბ., 1980. — გვ. 287.
ვენტა

ვენტა (ლატვ. Venta, ლიეტ. Venta, გერმ. Windau, პოლ. Windawa) — მდინარე ლიეტუვაში (სადაც მას ეწოდება ვიანტა) და ლატვიაში, ერთვის ბალტიის ზღვას. სიგრძე 346 კმ (ამისგან 33 % ლიეტუვაშია). სათავეს იღებს ჟემაიტის მაღლობზე. წყლის საშუალო ხარჯია 95,5 მ3/წმ. მდინარის კალაპოტის სიგანე ლიეტუვა-ლატვიის საზღვარზე 40-50 მეტრია, ხოლო შესართავთან 150-200 მეტრი. მნიშვნელოვანი შენაკადებია:აბავა, ვირვიჩა, ვარდუვა. მდინარეზე მდებარეობს ქალაქები:მაჟეიკიაი (ლიეტუვა), კულდიგა (ლატვია). ვიკისაწყობში არის გვერდი თემაზე: ვენტა Описание реки დაარქივებული 2008-07-07 საიტზე Wayback Machine. ლატვიის ფიზიკური გეოგრაფია დაარქივებული 2015-05-23 საიტზე Wayback Machine.
ნორია

ნორია (ესპ. noria - არაბ.ناعورة‎, nā‘ūra, ასურულიდან ܢܥܘܪܐ, nā‘urā) — განუწყვეტლივ მოქმედი ამწევი მოწყობილობა — დაუსრულებელი ჯაჭვი ან ლენტი, რომელზედაც ჩამოკიდებულია ჩამჩები, დოქები, სათლები და მისთ. განკუთვნილია სითხეებისა და ფხვიერი მასალების გადასაზიდად 25 მეტრამდე სიმაღლეზე. იყენებენ ასევე წყლის ასაზიდად მცირე აკვედუკებში, მოსარწყავად, ან განსხვავებული მიზნებისთვის. წყლის წისქვილი წყლის ბორბალი ესპანური ნორიები მურციის რეგიონში უამრავი ნორია ჰამაში, სირია
ჯოშ ჰოლოვეი

ჯოშ ლი ჰოლოვეი (ინგლ. Josh Lee Holloway; დ. 20 ივლისი 1969) — ამერიკელი მსახიობი, მოდელი. ცნობილი გახდა ჯეიმზ ფორდ იგივე სოიერის როლით ტელესერიალ „დაკარგულებში“. ჯოშ ჰოლოვეი დაიბადა 1969 წელს კალიფორნიის რეგიონში. იგი მეორეა 4 ძმიდან. როდესაც 2 წლის იყო, მისი მშობლები საცხოვრებლად გადავიდნენ ჯორჯიის შტატში. აქვე მიიღო მან განათლება (შტატ ჯორჯიის ქალაქ კანტონის საშუალო სკოლაში) ფილმებით დაინტერესებული ძალიან ახალგაზრდა ასაკიდან იყო. მან განათლება ასევე მიიღო ჯორჯიის შტატის უნივერსიტეტში და შემდეგ დაიწყო მოდელის კარიერა მისი კარიერა დაიწყო 1999 წელს და იგი დღემდე იღებს მონაწილეობას სხვადასხვა ფილმებში. მას უამრავ ფილმში მიუღია მონაწილეობა. მისი ყველაზე პოპულარული როლია სოიერი ტელესერიალ „დაკარგულებში“. ჯოშ ჰოლოვეი კინოფილმების ინტერნეტ-მონაცემთა ბაზაში
რუსეთ-ლიტვის ომი

ისტორიაში რუსეთსა და ლიტვას შორის რამდენიმე ომი მოხდა: რუსეთ-ლიტვის ომი XIII-XIV სს რუსეთ-ლიტვის ომი (1487-1494) რუსეთ-ლიტვის ომი (1500-1503) რუსეთ-ლიტვის ომი (1507-1508) რუსეთ-ლიტვის ომი (1512-1522) რუსეთ-ლიტვის ომი (1534-1537) რუსეთ-ლიტვის ომი 1558-1583
წყლის ბორბალი

წყლის ბორბალი — მექანიკური მოწყობილობა ვარდნილი წყლის ენერგიის (ჰიდროენერგიის) მბრუნავი მოძრაობის ენერგიად გადასაქცევად, რათა ბორბლის ღერძზე შესაძლებელი იყოს სამუშაოს შესრულება. გარკვეულ დონეზე წყლის აწევისას მასში იკრიბება ამ დონის შესაბამისი პოტენციური ენერგია, ამდენად, ვარდნილ წყალს სამუშაოს შესრულება შეუძლია. უკუგარდაქმნა გამოიყენებოდა "ნიჩბიან ბორბლებში" პირველ ორთქლმავლებზე. მბრუნავი მოძრაობის ენერგიად გარდაქმნის მიზნით განასხვავებენ წყლის ბორბლის სამ ძირითად ტიპს: ნორია ანუ მბრუნავ-ამწე წყლის ბორბალი მარგი ქმედების კოეფიციენტით 35 %-მდე; დამსხმელი ბორბალი მარგი ქმედების კოეფიციენტით 85 %-მდე; საშუალო სიმძლავრის მარგი ქმედების კოეფიციენტით 75 %-მდე; ხორბლის დაფქვისა და გაცრისათვის (წყლის წისქვილი). ირიგაციის მიზნით — ნორიები. მაუდწარმოებაში (1223 წლიდან გერმანიაში). ქაღალდის დასამზადებლად (1238 წლიდან ესპანეთში). ფოლადის ჭედვისათვის (1197 წლიდან შვედეთში). მორების დასახერხად (არაუგვიანეს 1240 წლისა). სელის წეწვისათვის. ნორია წყლის წისქვილი
ტაურაგე

ტაურაგე (ლიეტუვ. Tauragė, გერმ. Tauroggen; ტაუროგენი) — ქალაქი ლიეტუვის დასავლეთით, ტაურაგის მაზრის ადმინისტრაციული და ტაურაგის რაიონის თვითმმართველობის ცენტრი. მდებარეობს მდინარე იურაზე (მდინარე ნემანის აუზი). რკინიგზის სადგური — სოვეტსკი შიაულიაის ხაზზე; გამომთვლელი მანქანების ელემენტების საგდური 1963 წლიდან, კერამიკის ქარხანა 1956 წლიდან, სანერგე და ხორცკომბინატი 1959-დან, რძის ქარხანა და სატყეო მეურნეობა. მოქმედებს გიმნაზია, ორი საშუალო სკოლა, ოთხი ძირითადი სკოლა. ბელჩატოვი (პოლონეთი) კუტნო (პოლონეთი) რიედშტატი (გერმანია) სოვეტსკი, სოვეტსკი (რუსეთი) 1833 წელს 630-ამდე მცხოვრები იყო, 1892 წლითვის — 4 722, 1897 — 6 655, პირველი მსოფლიო ომის წინა პერიოდში მოსახლეობა ათი ათასამდე იყო. 1974 წელს ქალაქში იყო 22 000 მცხოვრები, 1999 — 35 464, ხოლო 2003 — 31 ათასი. 2005 წლისთვის 28 504 ადამიანი. ქალაქს დასაბამი მამულმა დაუდო, რომლის მფლობელებიც დროთა ვითარებაში იცვლებოდნენ. წერილობით წყაროებში მამულიცა და დასახლებად 1507 წლიდან მოიხსენიება, როდესაც აქ კათოლიკური საყდარი აიგო. 1567 წელს გაჩნდა ლუთერანული ტაძარიც. 1655 წლიდან მამული რაძივილების ერთ-ერთ ძირითადი რეზიდენცია გახდა. 1691—1793 წწ ქალაქი პრუსიას ეკუთვნოდა, შემდეგ რუსეთის იმპერიას გადაეცა. 1805-1807 წწ ტაროგენი ალექსანდრე I-ის რეზიდენცია და რუსეთის დასავლეთში უმნიშვნელოვანესი გამაგრებული პუნქტი გახდა. 18 (30) დეკემბერს აქ გენერლებმა ი.ი. დიბიჩ-ზაბალკანსკიმ და ლუდვიგ იორკ ფონ ვარტენბურგმა მიიღეს ტაუროგენის კონვენცია 1812 — რუსულ-პრუსიული კონვენცია პრუსიის 20-ათასიანი დამხმარე კორპუსის ნეიტრალიზაციის თაობაზე. 1846 წელს მეფე ნიკოლოზ I-მა აქაური მამული თავად ი.ვ. ვასილჩიკოვს უწყალობა. სოფლის ტიპის დასახლება არაერთხელ გადამწვარა. თუკი ეს ადგილი მანამდე ცუდად ვითარდებოდა, 1836 წლის ხანძრის შემდეგ მასშტაბური მშენებლობა დაიწყო, სწორედ იმდროისაა ტილზიტი — რიგის გზატკეცილი. მოსახლეობა ძირითადად ვაჭრობასა და კონტრაბანდაში ჩაება. 1853 წელს აშენდა მართლმადიდებლური ეკლესია. 1904 წლიდან მოქმედებს კათოლიკური საყდარიც. 1920 წლიდან ტაურაგე ლიეტუვის შემადგენლობაშია. ტაურაგეს ისტორია დაარქივებული 2007-09-28 საიტზე Wayback Machine. ↑ Resident population by city / town at the beginning of the year — State Data Agency of Lithuania, 2023. <a href="https://wikidata.org/wiki/Track:Q112626509"></a><a href="https://wikidata.org/wiki/Track:Q12663462"></a>
პირიმზე

პირიმზე (ლათ. Diphelypaea coccinea) — ბალახოვანი მცენარე კელაპტარასებრთა ოჯახისა. პარაზიტია, მეტწილად გვირილებზე და რთულყვავილოვანთა ოჯახის სხვა მცენარეებზე სახლობს. მისი ფოთლები დაკნინებულია და ღეროს ქვედა ნაწილში გადაქცეულია ყავისფერ ქერქლებად, ფესვები კი — მისაწოვრებად. 15-40 სმ სიმაღლის ჩხირის მსგავს და ამართულ დაუტოტავ ღეროზე ყოველთვის მზისკენ მიმართული მხოლოდ ერთი ლალისფერი ყვავილი ზის. გავრცელებულია ქართლსა და კახეთში, მთის ქვედა სარტყლიდან შუა სარტყლამდე. გვხვდება კლდეზე, ველზე და ზოგჯერ ბუჩქნარებში. თბილისის მიდამოებში ჩიბუხას ეძახიან. მაყაშვილი ა., ქართული საბჭოთა ენციკლოპედია, ტ. 8, თბ., 1984. — გვ. 80.
იქთიორნისები

იქთიორნისები (ლათ. Ichthyornithes), ამომწყდარი ფრინველების რიგი. გავრცელებული იყვნენ ცარცულ პერიოდში. ცნობილია იქთიორნისების 2 გვარი ჩრდილოეთ ამერიკიდან. იქთიორნისების სიმაღლე 1 მ აღწევდა. ჰქონდათ ორმხრივ ჩაზნექილი მალები, ფოსოებში ჩამჯდარი წვრილი ბასრი კბილები, კარგად განვითარებული ქედიანი მკერდის ძვალი და ფრთები. კარგად ფრენდნენ. იკვებებოდნენ თევზებით. ქსე, ტ. 5, გვ. 286, თბ., 1980
ლარკინის ადმინისტრაციული შენობა

ლარკინის შენობა (ინგლ. The Larkin Building) — ფრენკ ლოიდ რაიტის მიერ 1904 წელს ბუფალოში (ნიუ-იორკის შტატი) Larkin Soap Company-სთვის დაპროექტებული ადმინისტრაციული ნაგებობა. შენობა დაანგრიეს 1950 წელს. ხუთსართულიანი წითელი აგურის შენობა მრავალი ინოვაციით გამოირჩეოდა. მათ შორის იყო ჰაერის კონდიცირების სისტემა, დაბურული მინის ფანჯრები, ჩაშენებული მაგიდის ავეჯი და დაკიდული ტუალეტის ნიჟარები (კედელზე დამაგრებული, იატაკზე საყრდენის გარეშე). შენობის ორნამენტები დამზადებული იყო მოქანდაკე რიჩარდ ბოკის მიერ. The Larkin Building, Buffalo, NY: History of the Demolition by Jerome Puma, 1978 Work of Art: Demolition of Larkin Building was Key Loss for Preservation Advocates Great Buildings: Larkin Building Larkin Company: The People, Products and Premiums დაარქივებული 2007-03-04 საიტზე Wayback Machine. Larkin Soap Company დაარქივებული 2011-05-23 საიტზე Wayback Machine.
პირიქითი ალაზანი

პირიქითი ალაზანი (ზემო დინებაში ქვახიდისწყალი) — მდინარე თუშეთში, ანდის ყოისუს ერთ-ერთი მდგენელი. სიგრძე 49 კმ, აუზის ფართობი 368 კმ². სათავე აქვს პირიქითი ქედის სამხრეთ კალთის მდინარეზე, ზღვის დონიდან 3195 მ-ზე; ერთვის თუშეთის ალაზანს მარცხნიდან, სოფელ ომალოსთან. საზრდოობს თოვლის, წვიმის, მიწისქვეშა და მყინვარული წყლით. წყალდიდობა იცის გაზაფხულ-ზაფხულში (მაქსიმალური — ივლისში), წყალმცირობა — ნოემბრიდან აპრილამდე. ნოემბრიდან მარტამდე იძგიფება, ჩნდება თოში, ყინულნაპირისი. თოშხერგილის გამო ზოგჯერ წყალი გუბდება და დონე იწევს. იშვიათად იფარება მთლიანი ყინულსაფრით ნელი დინების მონაკვეთებზე. საშუალო წლიური ხარჯი შესართავთან 10,2 მ³/წმ. გაზაფხულზე მოდის წლიური ჩამონადენის 34 %, ზაფხულ-შემოდგომაზე — 56 %, ზამთარში — 10 %. მთავარი შენაკადებია: ლაროვანისწყალი, დიდიხევი. აფხაზავა ი., ქართული საბჭოთა ენციკლოპედია, ტ. 8, თბ., 1984. — გვ. 81.
General Motors

General Motors (ქართ. ჯენერალ მოტორს), აკრონიმი GM (ჯი-ემი) (NYSE: GM) — უმსხვილესი ამერიკული საავტომობილო კორპორაცია, 2007 წლამდე 77 წლის განმავლობაში მსოფლიოში უმსხვილესი ავტომწარმოებელი იყო, 2008 წლიდან კი პოზიციები ტოიოტას და ფოლსკვაგენ გრუპს დაუთმო და 2014 წლის მონაცემებით მესამე პოზიციას იკავებს. მას შვილობილი კომპანიები ჰყავს 35 ქვეყანაში, ხოლო დილერები — 192 ქვეყანაში. კომპანიის შტაბ-ბინა დეტროიტში მდებარეობს. კონცერნის თანამედროვე ავტოწარმოების განსაკუთრებით ცნობადი ბრენდებია კადილაკი, შევროლე, GMC და ოპელი, თუმცა ისტორიის განმავლობაში კონცერნი სხვა მრავალ ავტომარკას მოიცავდა, მათ შორის სხვა მრვალთან ერთად ჰამერი, სატურნი, პონტიაკი და დეუ იყო. სტატიები „G.M.’s Road From Prosperity to Crisis“. The New York Times. May 31, 2009. ციტირების თარიღი: June 1, 2009. Bunkley, Nick (May 25, 2011). „Automotive Industry Crisis“. The New York Times. ციტირების თარიღი: September 9, 2012. წიგნები Barabba, Vincent P. (2004). Surviving Transformation: Lessons from GM's Surprising Turnaround. New York: Oxford University Press. ISBN 978-0-19-517141-9. OCLC 474580094.  Chandler, Alfred D., Jr. (1964). Giant Enterprise: Ford, General Motors, and the Automobile Industry. New York: Harcourt, Brace & World. ISBN 978-0-405-13349-7. OCLC 63017200.  ვიკისაწყობში არის გვერდი თემაზე: General Motors ოფიციალური საიტი General Motors Imagefilm (1964, Condor Films) დაარქივებული 2014-03-27 საიტზე Wayback Machine.
ვილნია

ვილნია (ვილნიალე, ბელარ. Вільня (Вілейка), ლიეტ. Vilnia, პოლ. Wilenka) — მდინარე ლიეტუვასა და ბელარუსში, სათავე აქვს სოფელ ვინჯიუნაისთან ქალაქ შუმსკასიდან სამხრეთით 5 კილომეტრზე, ბელარუსის საზღვარზე. მდინარის სიგრძე 80 კილომეტრია, აუზის ფართობი 624 კმ2. ერთვის მდინარე ვილიას ქალაქ ვილნიუსთან. ვიკისაწყობში არის გვერდი თემაზე: ვილნია
ლიგურია (მრავალმნიშვნელოვანი)

ტოპონიმი ლიგურია შეიძლება აღნიშნავდეს: ლიგურია - რეგიონი იტალიაში. ლიგურიის ალპები - ზღვისპირა ალპების ნაწილი იტალიის საზღვრებში. ლიგურიის აპენინები - აპენინის მთის სისტემის ჩრდილოეთ-დასავლეთი ნაწილი იტალიაში. ლიგურიის ზღვა - ხმელთაშუა ზღვის ნაწილი. ლიგურიის რესპუბლიკა - სახელმწიფო იტალიაში 1797-1805 წწ.
ლიგურიის ზღვა

ლიგურიის ზღვა (იტალ. Mar Ligure; ფრანგ. Mer Ligurienne) — ხმელთაშუა ზღვის ნაწილი კ. კორსიკის, კ. ელბის და საფრანგეთისა და იტალიის ნაპირებს შორის. ფართობი 15 ათ. კმ². სიღრმე 2,5 ათ. მეტრზე მეტი. მოქცევა ნახევარდღეღამურია. სიმაღლე — 0,3 მეტრი. უდიდესია გენუის ყურე. ლიგურიის ზღვის სანაპირო მნიშვნელოვანი საკურორტო ზოლია (იტალიისა და საფრანგეთის რივიერა). მთავარი ნავსადგურებია: გენუა, ლივორნო, სპეცია (იტალია), ნიცა (საფრანგეთი). Mar Ligure დაარქივებული 2011-10-16 საიტზე Wayback Machine. Il Mar Ligure esiste! დაარქივებული 2016-03-04 საიტზე Wayback Machine.
ლიგურიის ალპები

ლიგურიის ალპები (იტალ. Alpi Liguri) — ზღვისპირა ალპების ნაწილი იტალიის საზღვრებში, ლიგურიის ზღვის გასწვრივ. გადაჭიმულია კადიბონის უღელტეხილიდან საფრანგეთის საზღვრამდე 80 კილომეტრზე. შედგება რამდენიმე ქედისა და მასივისაგან. მაქსიმალური სიმაღლე 2651 მეტრი (მთა მარგუარეისი). აგებულია კირქვებითა და ფიქლებით. ლიგურიის ალპები ციცაბოდ ეშვება ლიგურიის ზღვისკენ. მის ძირშია ხმელთაშუა ზღვის ლანდშაფტიანი იტალიის რივიერის აღმოსავლეთი ნაწილი. 300-500 მეტრის ზევით მუხის, წაბლის, წიფლის და ფიჭვის ტყეებია. ქართული საბჭოთა ენციკლოპედია, ტ. 6, თბ., 1983. — გვ. 223.
ლიგურიის აპენინები

ლიგურიის აპენინები (იტალ. Appennino ligure) — აპენინის მთის სისტემის ჩრდილოეთ-დასავლეთი ნაწილი იტალიაში. სიგრძე კადიბონის უღელტეხილიდან ლა-ჩიზის უღელტეხილამდე დაახლოებით 140 კილომეტრი. შედგება ცალკეული ქედებისაგან, რომელთა სიმაღლე 1804 მეტრს აღწევს. უმთავრესად აგებულია ფიქლებით, კირქვებით, ქვიშაქვებითა და სერპენტიტებით. ლიგურიის აპენინები ციცაბოდ ეშვება გენუის ყურისაკენ, ქმნის თვალწარმტაც კონცხებს და ნახევარკუნძულებს (იტალიის რივიერის აღმოსავლეთი ნაწილი). სანაპირო ზოლში მარადმწვანე ბუჩქნარი, ტყე, პარკული ნარგავები და ვენახებია; მაღლა — ფართოფოთლოვანი და ფიჭვის ტყეები. ქართული საბჭოთა ენციკლოპედია, ტ. 6, თბ., 1983. — გვ. 223.
ლიგურიის რესპუბლიკა

ლიგურიის რესპუბლიკა (იტალ. Repubblica Ligure) — სახელმწიფო იტალიაში 1797 წლის ივნისიდან 1805 წლის ივნისამდე. დაარსდა საფრანგეთის ჯარების მიერ გენუის ოლიგარქიული რესპუბლიკის ტერიტორიის ოკუპაციის შემდეგ. ლიგურიის რესპუბლიკის კონსტიტუცია შედგენილი იყო (1797 წ.) საფრანგეთის რესპუბლიკის 1795 წლის კონსტიტუციის მიხედვით. ძალაუფლება ფაქტობრივად ფრანგებს ეკუთვნოდათ. ლიგურიის რესპუბლიკა ფაქტობრივად ავსტრიისა და საფრანგეთის ბრძოლის ასპარეზი იყო. 1800 წელს იგი მცირე ხნით ავსტრიის მიერ იყო ოკუპირებული. მარენგოს ბრძოლის შემდეგ ლიგურიის რესპუბლიკას ფაქტობრივად ნაპოლეონის გენერალი დეჟანი მართავდა 1802 წლამდე. 1805 წელს შეუერთდა საფრანგეთს, ხოლო ვენის კონგრესის (1814-1815) გადაწყვეტილებით სარდინიის სამეფოს.
The Rolling Stones No. 2

The Rolling Stones No. 2 — ინგლისური როკ-ჯგუფ როლინგ სტოუნზის მეორე ბრიტანული სტუდიური ალბომი, რომელიც გამოვიდა 1965 წლის 15 იანვარს. თუკი მისი ამერიკული ვარიანტი, წინა წელს გამოსული 12 X 5 შეიცავდა უშუალოდ სხვა ცნობილი სიმღერების გადამღერებებს, ბრიტანულ ვერსიაში შეტანილი იქნა სამი ორიგინალური კომპოციციაც. ყველა სიმღერის ავტორი — ჯეგერი/რიჩარდსი, გარდა მითითებულისა. ↑ Allmusic-ის მიმოხილვა ↑ UK Albums Chart Type in "Rolling Stones" under "Name of Artist" ↑ Tous les Albums classés par Artiste დაარქივებული 2016-01-26 საიტზე Wayback Machine. , Note : user must select The Rolling Stones in the list
იხვინჯა

იხვინჯა (ლათ. Anas querquedula) — ფრინველთა სახეობა იხვისებრთა ოჯახისა. მისი სხეულის სიგრძეა 35 სმ, წონა 280-550 გ აღწევს. მამალს თავზე თვალიდან კისრამდე ქათქათა თეთრი ზოლი გასდევს; აქვს მოცისფერო ფრთები, მუქი მკერდი. იხვინჯა ბინადრობს ევროპისა და აზიის ზომიერ სარტყელში ბალახით მოფენილ ღია ჭაობებში და ტბების სანაპიროებზე. გადამფრენი ფრინველია. იზამთრებს ხმელთაშუა ზღვის მიდამოებში, აფრიკისა და აზიის სამხრეთ ნაწილში. საქართველოში გვხვდება მოზამთრედ. იკვებება უმთავრესად მოლუსკებით, წყლის მწერებითა და მათი მატლებით, წყლის კიბოსნაირებით. სპორტული ნადირობის ობიექტია. ქართული საბჭოთა ენციკლოპედია, ტ. 5, თბ., 1980. — გვ. 289.
მსოფლიოს ჩემპიონატი ხელბურთში ვაჟთა შორის

პირველი მსოფლიოს ჩემპიონატი ვაჟთა შორის მცირე (7X7)ხელბურთში 1938 წელს ჩატარდა გერმანიაში. მაშინ მცირე ხელბურთი პოპულარობით აშკარად ჩამორჩებოდა დიდ ხელბურთს და ამიტომაც ტურნირმა სულ ოთხ გუნდს მოუყარა თავი (იმავე წელს ჩატარებულ მსოფლიო ჩემპიონატში დიდ ხელბურთში კი 10 გუნდი თამაშობდა). ეს იყო მიზეზი იმისა რომ მეორე ჩემპიონატი მხოლოდ 16 წლის შემდეგ გაიმართა (ამავე პერიოდში ,,დიდმა’’ ხელბურთელებმა ოთხი ჩემპიონატის ჩატარება მოასწრეს). მერე და მერე მცირე ხელბურთმა მეტი პოპულარობა მოიპოვა და საერთოდაც განდევნა დიდი ხელბურთი სპორტული არენებიდან. 1954 წლიდან ჩემპიონატი ყოველ ოთხ წელიწადში ერთხელ იმართებოდა (რამდენიმე გამონაკლისის გარდა), ხოლო 1993 წლიდან უკვე ორწლიანი ციკლი იქნა შემოღებული. საერთოდ ხელბურთი (განსაკუთრებით ვაჟებში) ევროპული სპორტი აღმოჩნდა. სხვა კონტინენტების წარმომადგენლები ჯერჯერობით წინააღმდეგობას ვერ უწევენ ბებერი კონტინენტის გუნდებს. ამაზე მეტყველებს თუნდაც ის ფაქტი რომ, პრიზიორთა შორის სხვა კონტინენტის წარმომადგენლები ჯერჯერობით ვერც ერთხელ ვერ მოხვდნენ. თავდაპირველად ტონს გერმანელები, რუმინელები და შვედები იძლეოდნენ (ისინი ეხლაც ლიდერებში არიან). მერე სარბიელზე გამოჩნდნენ იუგოსლავიის და სსრ კავშირის გუნდები. მერე ამ ორი ქვეყნის დაშლის შემდეგ მოწინავე პოზიციებზე გავიდნენ რუსეთისა და ხორვატიის ნაკრები გუნდები. ბოლო ხანებში დაწინაურდნენ ფრანგები, ესპანელები, დანიელები და პოლონელები. საერთოდ კი ყველა ბოლო ჩემპიონატში საპრიზო ადგილებისათვის 5-7 გუნდი აცხადებს სერიოზულ განაცხადს. მსოფლიოს ჩემპიონატებში ქართველი ხელბურთელებიდან უთმაშიათ ჯემალ ცერცვაძეს, ჯემალ აბაიშვილს, იმედო ფხაკაძეს, ანზორ ექსეულიძეს და ალექსანდრე ანპილოგოვს. მათგან საუკეთესო შედეგებს მიაღწია ალექსანდრე ანპილოგოვმა. იგი მსოფლიოს 1982 წლის ჩემპიონი და 1978 წლის ვიცე-ჩემპიონია. სპორტის ენციკლოპედია. თბილისი. 2006 Гандбол. Справочник. Москва. изд. ,,ФиС’’ 1982 ევროპის ფედერაციის ოფიციალური საიტი მსოფლიო ფედერაციის ოფიციალური საიტი შედეგების არქივი საქართველოში ხელბურთის საიტი დაარქივებული 2012-01-19 საიტზე Wayback Machine.
მსოფლიოს თასი ხელბურთში

1971 წლიდან ვაჟთა ნაკრები გუნდებისათვის(ხოლო ქალებისათვის 2005 წლიდან) ხელბურთის საერთაშორისო ფედერაციამ, შემოიღო ახალი ტურნირი, მსოფლიოს თასი. იგი რა თქმა უნდა თავისი მნიშვნელობით ჩამორჩება მსოფლიოს ჩემპიონატებს (შეზღუდული შემადგენლობის გამო ვერ მონაწილეობს ყველა ძლიერი ევროპული გუნდი, თანაც მონაწილენი ამ ტურნირს ხშირად განიხილავენ როგორც მოსამზადებელ ეტაპს ოლიმპიური თამაშების და მსოფლიოს ჩემპიონატებისათვის).